Ilustracija: 123rf, Index

POLICIJA je danas na svojim stranicama izvijestila o velikoj akciji koju je provela i u kojoj je uhvaćen serijski pedofil koji je preko lažnih Facebook profila zlostavljao djevojčice u dobi od 10 do 15 godina.



"Kriminalističkim istraživanjem je utvrđeno da je osumnjičeni u prethodno stvorenoj namjeri da zadovolji spolnu pohotu i pribavi seksualno eksplicitne sadržaje djece, osobito djece mlađe od 15 godina, kreirao više lažnih Facebook profila koristeći koje je lažnim predstavljanjem i obmanama u pogledu svoje dobi i izgleda, stupao u kontakte s većim brojem djevojčica, osobito mlađih od 15 godina", priopćila je policija.



Suradnjom Odjela maloljetničke delinkvencije i kriminaliteta na štetu mladeži i obitelji Ravnateljstva policije i Policijske uprave bjelovarsko-bilogorske te Državnog odvjetništva Republike Hrvatske na području 18 policijskih uprava realizirano je opsežno kriminalističko istraživanje kaznenih djela spolnog zlostavljanja i iskorištavanja djeteta - operativna akcija kodnog naziva „NEMEZIDA IV“.



Operativna akcija "Nemezida IV" rezultirala je podnošenjem Posebnog izvješća Općinskom državnom odvjetniku za mladež u Zagrebu i privođenjem pritvorskom nadzorniku državljanina Republike Hrvatske starosti 24 godine zbog osnovane sumnje da je od početka lipnja 2017. godine do kraja siječnja 2018. godine počinio ukupno 80 kaznenih djela spolnih delikata na štetu djece. Radi se o 46 kaznenih djela upoznavanja djece s pornografijom iz članka 165. Kaznenog zakona, 14 kaznenih djela iskorištavanja djece za pornografiju iz članka 163. st. 1. i jedno kazneno djelo iz članka 163. st. 2. Kaznenog zakona, 10 kaznenih djela zadovoljenja pohote pred djetetom mlađim od petnaest godina iz članka 160. Kaznenog zakona, 5 kaznenih djela mamljenja djece za zadovoljenje spolnih potreba iz članka 161. st. 1. u vezi st. 3. Kaznenog zakona, 2 kaznena djela iskorištavanja djece za pornografske predstave iz članka 164. st. 1. Kaznenog zakona te po jedno kazneno djelo spolnog uznemiravanja iz članka 156. st. 1. i prijetnje iz članka 139. st. 2. Kaznenog zakona.

Tekst se nastavlja ispod oglasa

Mamio ih preko Facebooka i prijetio im



"Kriminalističkim istraživanjem je utvrđeno da je osumnjičeni u prethodno stvorenoj namjeri da zadovolji spolnu pohotu i pribavi seksualno eksplicitne sadržaje djece, osobito djece mlađe od 15 godina, kreirao više lažnih Facebook profila koristeći koje je lažnim predstavljanjem i obmanama u pogledu svoje dobi i izgleda, stupao u kontakte s većim brojem djevojčica, osobito mlađih od 15 godina, navodio ih da se dopisuju o seksualno eksplicitnim temama, slao im pornografske sadržaje neprimjerene njihovoj dobi i životnom iskustvu, mamio ih da ga putem web kamere gledaju u zadovoljenju pohote odnosno vrbovao i poticao da se snimaju u seksualno eksplicitnom ponašanju te korištenjem kamere izvode pornografske predstave dok je pojedinim žrtvama-djeci predlagao i susrete u svrhu ostvarivanja spolnih kontakata.



Kao poseban način manipulacije životnim neiskustvom i naivnošću žrtava u cilju da ih prisili na nastavak komunikacije - osumnjičeni je djeci prijetio da će javno objaviti poruke koje su razmjenjivali ukoliko mu ne dostave seksualno eksplicitne sadržaje.



Koordiniranim postupanjima policijskih službenika za mladež tijekom operativne akcije identificirane su ukupno 53 žrtve – djevojčice većinom u dobi od 10 do 15 godina s gotovo cijelog područja Republike Hrvatske, a kriminalističkim istraživanjem utvrđeno je da je osumnjičeni istovjetna kaznena djela činio i na štetu većeg broja djece iz zemalja u susjedstvu", priopćila je policija.



Ministarstvo unutarnjih poslova savjetuje roditeljima:



• uzimajući u obzir osobine svoga djeteta njegovu dob, životno iskustvo i odgovornost razmislite o zaštiti svoga djeteta u on-line komunikaciji;



• razgovarajte sa svojim djetetom o rizicima u virtualnom svijetu Interneta i odgovornom korištenju suvremenih komunikacijskih tehnologija;



• djetetu postavite granice, pravila i uvjete korištenja Interneta;



• informirajte dijete o samozaštitnim ponašanjima prije svega da na internetu ne čine ništa što ne bi učinili u stvarnom životu;



• upozorite dijete da ne komunicira s nepoznatim osobama, osobito da ne šalje svoje privatne sadržaje, jer se nepoznate osobe mogu lažno predstavljati kao njihovi vršnjaci i zloupotrijebiti poslane sadržaje;



• uputite dijete da vam povjeri bilo kakvu prijetnju kojoj je izloženo putem interneta, da vam povjeri ukoliko ga netko traži da skriva komuniciraju i da razmjenjuje poruke samo kada je dijete samo;



• upozorite dijete da fotografije ili video snimke koje pošalje u privatnoj komunikaciji mogu biti javno objavljene te da jednom kada ih pošalje ne može više utjecati na njihovo povlačenje ili daljnje objavljivanje;



• imajte na umu da se jednom objavljeni sadržaji na Internetu brzo i neopozivo šire virtualnim prostorom, pri čemu su lako dostupni velikom broju osoba od kojih neke mogu djetetove fotografije ili snimke zloupotrijebiti za kažnjive radnje;



• dogovorite s djetetom da vam povremeno pokaže sadržaj svoje on line komunikacije (putem društvenih mreža, Vibera, WhatsApp-a, Skype-a i dr. aplikacija za komunikaciju). Ukoliko pronađete nedozvoljeni sadržaj, sačuvajte ga i tako policiji olakšajte posao u otkrivanju počinitelja;



• dajte do znanja djetetu da ćete ga zaštititi i da vam se s povjerenjem može obratiti za pomoć čak i kada je učinilo nešto loše ili nešto čega se srami;



• vaše dijete ima pravo na privatnost, ali je vaša dužnost znati s kim dijete komunicira;



• budite svjesni da djeca lakovjerno šalju svoje intimne fotografije nepoznatim osobama, da počinitelji manipulacijama uspijevaju uvjeriti djecu da bezazlenu dječju komunikaciju pretvore u spolno zlostavljanje i iskorištavanje.

